Les actuacions de renovació i rehabilitació urbana suposen la reforma de la urbanització o de les dotacions i la rehabilitació d'edificis, especialment els d'ús residencial, amb alguna, diverses o totes les finalitats que preveu l'article 107 en àmbits urbans on es donin processos d'obsolescència o degradació del teixit urbà i del patrimoni arquitectònic o d'un o de l'altre, especialment quan una part significativa de la població resident en aquests àmbits estigui en dificultats específiques per raó de l'edat, la discapacitat, l'ocupació, la insuficiència de l'ingrés mitjà o altres causes anàlogues.
Les actuacions de renovació i rehabilitació urbana tenen la consideració d'actuacions de transformació urbanística, de conformitat amb el que preveu l'article 14.1 del text refós de la Llei de sòl, aprovat pel Reial decret legislatiu 2/2008, de 20 de juliol, i és aplicable el règim legal que estableix el dit text a les actuacions d'urbanització o de dotació, segons quin sigui l'objecte.
Els usuaris d'habitatges o locals, per qualsevol títol, en edificis on es duguin a terme obres de rehabilitació en elements o serveis comuns que els impedeixin l'ús d'uns o dels altres, tenen dret al reallotjament en un altre habitatge o a l'ús d'un altre local que estigui disponible al mateix edifici o a edificis adjacents o pròxims.
En cas que no se li pugui proporcionar el reallotjament corresponent, té dret a una compensació econòmica que cobreixi el dany causat.
Els programes, plans i altres instruments ordinadors de la rehabilitació de construccions i edificis, a més d'incloure'ls en plans d'ordenació urbanística, es poden aprovar de manera independent pels procediments d'aprovació de les normes reglamentàries i tenen en tot cas, respecte de les construccions i edificis afectats per aquests, els mateixos efectes que els plans d'ordenació urbanística.
Quan els programes, plans o altres instruments de rehabilitació afectin immobles declarats d'interès cultural o subjectes a qualsevol altre règim de protecció han de ser objecte d'informe favorable per part de l'òrgan competent per a la gestió del règim de protecció aplicable.
L'administració o administracions actuants, els consorcis que hagin constituït o les entitats o societats que els gestionin poden convenir els termes i les condicions de l'execució amb els propietaris d'edificis, pisos o locals, les comunitats de propietaris i agrupacions de comunitats de propietaris.
Els convenis poden incloure les ajudes públiques previstes.
En els supòsits en què es donin les condicions necessàries a aquest efecte, per a edificis concrets i també mitjançant conveni, es pot establir l'execució privada de la rehabilitació per part d'empreses que, individualment o agrupades i substituint la propietat de l'immoble, assumeixin la realització a càrrec seu de la totalitat de les obres a canvi de la cessió d'una part determinada de l'edifici rehabilitat.
Totes les administracions públiques han de cooperar per assegurar l'execució efectiva de les actuacions de renovació i rehabilitació urbana, especialment l'aplicació coordinada de les mesures, els fons, les ajudes i els beneficis, inclosos els que preveuen programes comunitaris, que siguin aplicables per raó dels objectius perseguits.